ประธานวิปรัฐบาล ไม่กังวลสูตรคำนวณ ส.ส.บัญชีรายชื่อ เพราะคณะกรรมาธิการเห็นด้วยกับเสียงข้างมากอยู่แล้ว
นายนิโรจน์ สุนทรเลขา ประธานคณะกรรมการประสานงานพรรคร่วมรัฐบาล (วิปรัฐบาล) กล่าวถึงการพิจารณาร่างพระราชบัญญัติประกอบรัฐธรรมนูญ ว่า ไม่มีความกังวลใดๆ เนื่องจากกรรมาธิการฯ มีความเห็นพ้องกันกับเสียงข้างมากอยู่แล้ว ขึ้นอยู่กับที่ประชุมใหญ่ เนื่องจากไม่ทราบว่า สมาชิกวุฒิสภา และ ส.ส. กลุ่มพรรคเล็กจะมีท่าทีอย่างไร ย้ำว่า ไม่กังวลเรื่องสูตรคำนวณ ส.ส.แบบบัญชีรายชื่อ ว่าจะหารด้วย 500 หรือ 100 เพราะเป็นสิ่งที่ ส.ส.ส่วนใหญ่ต้องการให้เกิดความสมดุลในเรื่องสัดส่วนอยู่แล้วส่วนร่างพระราชบัญญัติงบประมาณรายจ่ายประจำปีงบประมาณ 2566 ที่ผ่านวาระแรกขั้นรับหลักการแล้ว ในส่วนการพิจารณาชั้นกรรมาธิการฯ สัดส่วนของพรรคพลังประชารัฐ ได้มีการกำชับให้กรรมาธิการฯ พิจารณาการจัดสรรงบประมาณ ภายใต้ข้อจำกัดจากภาวะเศรษฐกิจโลกและวิกฤตโควิด-19 ของรัฐบาล ที่ทำให้การจัดเก็บรายได้มีไม่มาก และทำให้เกิดการกู้ สำหรับการจัดสรรงบประมาณเพื่อจัดซื้อเครื่องตรวจจับวัตถุระเบิด GT200 จำนวน 757 เครื่อง หรือเฉลี่ยเครื่องละ 10,000 บาทของกระทรวงกลาโหม เป็นการตั้งงบต่อเนื่อง ซึ่งขณะนี้เรื่องยังอยู่ในชั้นศาล ประเด็นประสิทธิภาพการใช้งานของเครื่อง GT200 ซึ่งส่วนราชการก็มีการฟ้องบริษัทเอกชนอยู่ นายนิโรธ ย้ำว่าการตั้งงบประมาณเป็นการตั้งงบตามลำดับชั้น แต่ในชั้นกรรมาธิการฯ เชื่อว่าจะสามารถปรับลดงบในส่วนนี้ได้ ยืนยัน การจัดงบประมาณของรัฐบาล ไม่ได้เป็นการเอื้อพวกพ้องเพื่อเตรียมการเลือกตั้งครั้งหน้าตามที่ฝ่ายค้านกล่าวอ้าง เนื่องจากรัฐบาลจัดงบกระจายไม่กระจุกตัวเหมือนรัฐบาลที่ผ่านมา